Grootste kongres in 73 jaar | George Herald
Grootste kongres in 73 jaar
Thursday, 15 October 2015, 07:33
Die nuwe president van die AHi, Christo Botes, saam met Lorraine Lefyedi (regs) van die AHi-hoofkantoor en Hettienne von Abo-Moolman, voorsitter van die AHi Vrystaat en bestuurslid van die Mieliehoofstad-sakekamer in Bothaville. Sy het die visepresidentsbeker namens die sakekamer ontvang. Die Bothaville-tak het die beker ook in 2012 en 2013 ontvang. Foto's: Wessel van Heerden
GEORGE NUUS - Die afgelope week se AHi kongres in die Outeniqua-vervoermuseum was die grootste kongres in die geskiedenis van die 73-jarige bestaan van die AHi.
Dit was 'n reuse sukses: Van die ekspo waar besighede uitgestal het, die gholfdag by Kingswood, die 'Dragon's Den'-kompetisie vir opkomende entrepreneurs, jaarvergadering en 'World Cafe'-werksessie, besigheidsbesoeke, netwerkskemerkelkie en kongres tot die uitstekende galafunksie by Tramonto.
Dr. Willie Cilliers, president van die George-sakekamer, het na afloop van die kongres gesê dit was die hoogtepunt van sy loopbaan. "Die kongres was inderdaad 'n George-kongres. Die passie vanaf die burgemeester tot elke munisipale amptenaar, die sakekamers van die Wes-Kaap, elke individu en borg, asook Werner Rall en sy span van Terra Firma het tot die sukses bygedra en die kongres 'n realiteit gemaak.
"Die blootstelling wat George geniet het gaan bitter baie vir die area beteken. Ons gaan beslis die oorvloei sien wat gaan kom. Dit het George gevestig as 'n plek wat ernstig is om besigheid te doen."
Dr. Tommy du Plessis, uitgetrede president van die AHi, het die organiseerders en borge bedank en gelukgewens met dit wat aangebied is. "Ek wil beslis twee mense uitsonder en dit is dr. Willie Cilliers en Marieta van Zyl. Julle was fantasties! Baie dankie vir 'n taak wat uitsonderlik goed afgehandel is."
Dr. Ernest Messina, hoof uitvoerende beampte van die AHi, het ook sy tevredenheid uitgespreek. Hy het tydens die galadinee by Tramonto Vrydagaand gesê dat elkeen wat betrokke was op enige manier by die kongres homself in die stilligheid op die skouer kan klop en dankie sê. "Elkeen het 'n besonderse taak verrig."
George-burgemeester, Charles Standers, het gesê George het bewys dat hy 'n kongres van hierdie omvang suksesvol kan aanbied en wel in 'n vriendelike atmosfeer wat vir almal baie aangenamer is as in die hoofsentra.
"Ons bedank die voorsitter, dr. Willie Cilliers, asook ons sakelui, die lede van die George-sakekamer, vir die gees van vennootskap wat hulle deurlopend openbaar deur saam met George-munisipaliteit geleenthede te skep vir ons inwoners. George het tans 'n kragtige fokus op jeugprogramme, waardeur ons stad se volgende geslag sakelui en toekomstige leiers toegerus en op 'n stewige grondslag geplaas word."
Cerita Nagy (links) nasionale president van die SA Council for Business Women saam met Winda Austin Loeve, 'n erelid van die organisasie wat as die tweede visepresident van die AHi verkies is.